Posted by Paul Joubert on Tuesday, December 8, 2015 Under: Woord van die Week
Die albatros vlieg ook al eeue lank met 'n slegte reputasie rond. Om 'n albatros om jou nek te hê, beteken om skuld te dra vir iets wat jy verkeerd gedoen het. Die albatros is 'n merkwaardige voël - sy vlerkspan is 3 tot 4 meter en hy kan maklik 'n halfuur lank in die lug sweef sonder om sy vlerke te klap.
Daar word selfs gesê dat hulle in 80 dae om die wêreld kan vlieg. Die ou matrose het geglo dat hulle die siele van afgestorwe seevaarders in hulle gedra het, en daarom was dit ongelukkig om een dood te maak.
In die bekende Engelse gedig van Coleridge oor die ancient mariner word die albatros gehang om die nek van die matroos wat hom doodgemaak het, om hom met sy skuld te laat saamleef.